Kako se ja usavršavam na području vode, zahvaljujući mom mentoru Mladenu Bastijaniću, u ovom elaboratu nisam uočila da se igdje spominje zaštita izvorišta pitke vode.

Ako ne znate, izvorišta F.Gaia i Kokoti su ugroženi fekalnim vodama iz Labina i okolice i to pitanje treba rješavati – šteta da niste dali za primjer takav scenarij koji se nama već dešava, godinama.

Prema vašoj tablici na str. 117 – gdje se prikazuje usporedba rizika uzimajući u obzir dva parametra: *događaj s najgorim mogućim posljedicama* i *vjerojatnost događaja*, možete li mi reći, s obzirom da ne znate za naš problem, koju brojku bi mu vi dali s obzirom na navedene parametre (od 1 do 5)?

Druga stvar, koju bi trebali pretpostaviti i uključiti u ovaj elaborat je taj da se spomenuta izvorišta nalaze ispod glavne ceste za Pulu - i to je NAJVEĆA OPASNOST pored fekalnih voda Labina. Da se samo jedan kamion cisterna prevrne u zaštitnoj zoni, katastrofa je tu. S obzirom da se niste dotaknuli područja spomenutih izvora, možete li nam sada reći plan za rješenje slučaja navedenog za primjer, kao i vjerojatnost takvog događaja i njegove posljedice ?

Treća stvar, katastrofa koja se na žalost desila na Trgetu tj. u luci Bršica.

Za sprečavanje katastrofe u ovom slučaju trebala je biti sigurnosna brana oko broda koja bi bila spriječila širenje naftne mrlje po zaljevu. Očito se je kasno i počela stavljat sigurnosna brana jer možda tu branu luka Bršica ne posjeduje ???? Dok se je skupila "stručna" elita, naftna mrlja je zahvatila cijeli zaljev.

Ovim samo želim ukazati na preventivne mjere, spremnost i znanje koje su jedino rješenje za ovakve slučajeve. Možemo uzeti za primjer Rabac.

Brodovi, čamci, barke, jahte, ribarice dnevno prolaze akvatorijem Rapca. Za zaštitu obale i plaža TREBALO bi imati brane na pristupačnom mjestu gdje bi se moglo čim prije djelovati jer je tu ako se desi havarija najbitnije brzo djelovati, kao i kod požara.

PITANJE za procjenu sigurnosti - Da li Rabac ima sigurnosne brane ?

Ni ovo nije uključeno u ovaj dokument procjene rizika, a znamo da smo turističko mjesto, u kojem jedna katastrofa – kao što je ova na Trgetu, ima katastrofalne posljedice, od zdravlja, okoliša pa sve do gospodarstva.

Ukoliko sam propustila u dokumentu ovo za brane, s obzirom na promet koji se odvija našom obalom, kao i značaj turizma za naš Grad, onda je moja greška. Ako nisam, onda zaista ne mogu prihvatiti ovakvu nepotpunu procjenu rizika.

Nakon izlaganja gosp. Koji je izvršio kratku prezentaciju, shvatila sam da je gospodin stručnjak za područje potresa, požara i poplava. Što znači da nije upitno njegovo izlaganje i njegov elaborat, već je nepotpuna Procjena rizika za koju moramo glasati jer ne uključuje segmente koje sam navela u raspravi, radi čega sam pri glasovanju bila suzdržana.